Mai mulți arbitri români și-au schimbat identitatea și s-au dat drept bulgari sau sloveni pentru a arbitra meciuri amicale ale echipelor din Liga 1 în Antalya și Cipru, luând câteva decizii care ridică mari semne de întrebare.

Site-ul gsp.ro a publicat, joi, o investigație care arată dedesubturile meciurilor amicale jucate de echipele românești prezente în Antalya și Cipru, iar detaliile scoase la iveală conduc spre implicarea unor arbitri români din eșaloanele inferioare în acțiuni care au legătură cu mafia pariurilor.

Federbet, agenția mondială de monitorizare a pariurilor, vorbește despre modificări de cote nefirești la cinci meciuri jucate de Astra, CFR, Pandurii și FC Botoșani în această perioadă de pregătire.

Miercuri, Astra a jucat un amical cu Pogon Szczecin (Polonia), echipa lui Cornel Râpă, iar imaginile surprinse în partida campioanei României au fost, parcă, desprinse dintr-un film prost. Arbitrul întâlnirii a dictat două penalty-uri caraghioase, ambele ratate intenționat de jucătorii celor două echipe, și a prelungit nejustificat prima repriză, iritându-l și pe Marius Șumudică. Antrenorul de 45 de ani s-a enervat, l-a întrebat pe central dacă a jucat la pariuri, iar flerul pare că nu l-a înșelat. De ce?

Rezumatul meciului Astra – Pogon 1-3

Federbet, agenția care se ocupă de monitorizarea pariurilor plasate pe fiecare meci, a remarcat scăderi bruște ale cotelor oferite pentru minimum trei goluri marcate în meci începând cu minutul 30, cu câteva minute înainte ca arbitrul să dicteze cele două lovituri de la 11 metri. La scorul de 1-1, susține Federbet, cota pentru minimum patru goluri în meci a scăzut din nou brusc, ajungând până la 1.55. De atunci, Astra a încasat două goluri, ambele venite în urma unor greșeli ale portarului George Gavrilaș, iar meciul s-a terminat 3-1.



Arbitrul meciului Astra – Pogon.

Lanțul evenimentelor ciudate nu se întrerupe, însă, aici. Inițial, se credea că arbitrii meciului erau bulgari, dar, conform informațiilor oferite de gsp.ro, centralul care a dictat cele două penalty-uri caraghioase este un român. Pe numele său Cristian Catană, arbitrul ale cărui decizii sunt greu de înțeles conduce meciuri din Liga 3 și susține că în acest moment se află în România, dar mărturia lui Emil Tudor, președintele AJF Dâmbovița, indică altceva: „E plecat din țară, la Londra, de două săptămâni”, susține Tudor, completat de Ioan Negoescu, șeful Comisiei Județene de Arbitri Români: „Știu doar că e plecat din țară”.



Cristian Catană, arbitrul român bănuit că a s-a dat drept bulgar la meciul Astrei. Foto: Jurnal de Dâmbovița



Identități false: români care se dau bulgari sau sloveni

În plus, unul dintre cei doi asistenți din meciul Astra – Pogon este tot român. Laurențiu Nicolae, arbitru din Dâmbovița, apare și într-un al doilea meci al echipelor românești din Antalya. Jucat pe 17 ianuarie, meciul CFR – Ufa (Rusia) are o desfășurare asemănătoare cu cea din Astra – Pogon: prima repriză a fost prelungită nejustificat, centralul a dictat un penalty dubios în minutul 45+3, iar Federbet susține că evoluția cotelor indica necesitatea unui gol marcat în prima repriză și înscrierea a cel puțin două în meci.

Din nou, „eroul” este un arbitru român. Centralul care în prelungirile primei reprize a fost luat cu asalt de fotbaliștii ruși pentru penalty-ul dictat (foto mai jos) se numește Dan Petre. După ce Filipe Nascimento a ratat lovitura de pedeapsă, Petre a dictat, la semnalizarea asistenului, repetarea execuției, iar Cristi Bud a deschis scorul, CFR mai marcând o dată pe finalul meciului.



Captură Youtube: Dan Petre, înconjurat de jucătorii furioși ai rușilor de la Ufa.



Dan Petre, la un meci FC Botoșani – Amkar Pern jucat în această perioadă de pregătire. Foto: site-ul oficial al lui Amkar Pern.

Iuliu Mureșan, președintele CFR-ului, a avut un adevărat moment de uluială când a aflat că a fost condus, de fapt, de o brigadă românească, nu de una de sloveni, așa cum credea: „Cred că arbitrii erau din Lituania. Ba nu, erau bulgari. Nu au completat nimic pe listă. Nu i-am auzit vorbind”, a declarat Iuliu Mureșan pentru gsp.ro, înainte de a reveni și a susține că știe că „erau sloveni”. Pus la curent cu adevărata situație, președintele CFR-ului s-a arătat surprins: „Pfai de capul meu! Toți știau că sunt bulgari. Vorbești serios, erau români?!”